KIRJALLINEN KYSYMYS E-3681/00 esittäjä(t): Daniel Varela Suanzes-Carpegna (PPE-DE) komissiolle. Maitokiintiöt ja EU:n laajentuminen.



Virallinen lehti nro 174 E , 19/06/2001 s. 0113 - 0114



KIRJALLINEN KYSYMYS E-3681/00 esittäjä(t): Daniel Varela Suanzes-Carpegna (PPE-DE) komissiolle (29. marraskuuta 2000) Aihe: Maitokiintiöt ja EU:n laajentuminen EU:n laajentuminen vaikuttaa yhteiseen maatalouspolitiikkaan ja erityisesti Euroopan maitoalaan. Voiko komissio kertoa, mitkä ovat maitoalaa koskevat jäsenehdokasvaltioiden liittymisehdot? Miten komission mielestä laajentuminen vaikuttaa Euroopan maitoalaan? Miten laajentuminen vaikuttaa Euroopan nykyiseen maitokiintiöjärjestelmään? Millaista maitokiintiöjärjestelmää jäsenehdokasvaltioille suunnitellaan? Miten uusi kiintiö vaikuttaisi nykyisiin jäsenvaltioihin? Franz Fischlerin komission puolesta antama vastaus (22. tammikuuta 2001) Yhteisön yhteisen kannan kesäkuussa 2000 hyväksytyssä maataloutta koskevassa luvussa yhteisö määrittää useita ehdokasvaltioiden kanssa käytävissä neuvotteluissa noudatettavia perusperiaatteita. Ehdokasmaiden on ensinnäkin osoitettava hyvissä ajoin ennen liittymistä, että niiden hallinnollinen kapasiteetti on riittävä yhteisön säännöstön panemiseksi täytäntöön ja soveltamiseksi tehokkaasti. Niillä on näin ollen oltava myös tarvittavat mekanismit yhteisten markkinajärjestelyiden hallinnoimiseksi. Toiseksi, niiden on liittymiseen mennessä noudatettava moitteettomasti elintarvikkeiden turvallisuutta ja kuluttajansuojaa koskevia yhteisön vaatimuksia. Kolmanneksi, siirtymäkauden toimenpiteitä on toteuttava vain poikkeustapauksissa. Niiden on oltava voimassa vain rajoitetun ajan, niiden soveltamisalan on oltava rajallinen ja niistä on tehtävä suunnitelma, jonka mukaisesti siirrytään yhteisön säännöstön soveltamiseen selvästi määritellyissä vaiheissa. Neljänneksi, yhteisön säännöstön hyväksyminen edellyttää maataloustuotteiden yhteisöhintojen noudattamista liittymävaiheessa. Äskettäin tehdyn keskipitkän aikavälin ennusteen mukaan ehdokasmaiden maitotuotanto kasvaa vain vähän seuraavien seitsemän vuoden aikana, mutta vientikelpoiset ylijäämät pysyvät suunnilleen entisellään. Näin ollen laajeneminen saattaa lisätä hiukan Euroopan maitoalan nykyisiä markkinatasapaino-ongelmia, mutta se ei aiheuttane uusia ongelmia. Kaikki ehdokasmaat ovat hyväksyneet, että niiden on noudatettava täysin yhteisön säännöstöä, kaikki yhteisiä markkinajärjestelyjä koskevat asetukset mukaan luettuina. Ehdokasmaita on pyydetty antamaan yksityiskohtainen suunnitelma maitokiintiöjärjestelmän hallinnoinnista vastaavan hallintoelimen perustamisesta sekä viljelyrakenteiden ongelmia ja suoramyyntiä koskevat suunnitelmat. Kiintiöiden vahvistamisen osalta maidon viitehinta on määriteltävä ottamalla huomioon perinteiset tuotantomäärät määriteltävän viitekauden aikana, tarve välttää yhteisön markkinoiden ylijäämien kasvaminen ja WTO:ssa määrätyt rajoitteet. Komission mielestä sovellettavaksi viitekaudeksi olisi valittava äskettäinen viitekausi, jotta se heijastaisi nykyisiä tuotanto- ja kulutusrakenteita sekä tilastojen luotettavuuden paranemista. Yhteisön neuvottelukannan suojauksen vuoksi uusien jäsenvaltioiden liittymisen maidon ja maitotuotteiden yhteiseen markkinajärjestelyyn ei uskota vaikuttavan nykyisiin jäsenvaltioihin. Olisi muistettava, että laajentumisesta riippumatta maito- ja maitotuotealan lisämaksusta 17 päivänä toukokuuta 1999 annetun neuvoston asetuksen (EY) N:o 1256/1999(1) 3 artiklassa säädetään keskipitkän aikavälin uudelleentarkastelusta seuraavasti: Neuvosto toteuttaa vuonna 2003 komission selvityksen pohjalta lisämaksujärjestelmää koskevan välitarkastuksen tavoitteena lakkauttaa järjestelmä vuoden 2006 jälkeen. (1) EYVL L 160, 26.6.1999.